62024TJ0530_RES
Vec T‑530/24
FUprotiEurópskemu parlamentu
Rozsudok Všeobecného súdu (štvrtá komora) z 29. októbra 2025
„Verejná služba – Úradníci – Sociálne zabezpečenie – Článok 73 služobného poriadku – Úraz – Odmietnutie ohlásenia o úraze – Oneskorené ohlásenie – Prekročenie lehoty desiatich pracovných dní od vzniku úrazu – Pojem ‚legitímny dôvod“‘
Úradníci – Sociálne zabezpečenie – Poistenie pre prípad úrazu a choroby z povolania – Úraz – Oneskorené ohlásenie – Zamietnutie – Námietka – Vyššia moc alebo legitímny dôvod – Pojem – Odmietnutie oneskorene podaného ohlásenia bez vyššej moci alebo legitímneho dôvodu – Porušenie zásady riadnej správy vecí verejných a povinnosti starostlivosti – Neexistencia
(Služobný poriadok úradníkov, článok 73 ods. 1; pravidlá poistenia pre prípad úrazu a choroby z povolania, článok 2 ods. 1 a článok 15 ods. 1 a 2)
(pozri body 38 – 40, 42 – 45, 48)
Úradníci – Sociálne zabezpečenie – Poistenie pre prípad úrazu a choroby z povolania – Úraz – Oneskorené ohlásenie – Zamietnutie – Povinnosť odôvodnenia – Obsah
[Článok 296 ZFEÚ; Charta základných práv Európskej únie, článok 41 ods. 2 písm. c); pravidlá poistenia úradníkov Európskych spoločenstiev pre prípad úrazu a choroby z povolania, článok 15 ods. 2]
(pozri bod 41)
Úradníci – Sociálne zabezpečenie – Poistenie pre prípad úrazu a choroby z povolania – Úraz – Režim krytia – Podmienenie dodržaním časovej podmienky na podanie ohlásení – Nezlučiteľnosť so služobným poriadkom – Neexistencia
(Služobný poriadok úradníkov, článok 73 ods. 1; pravidlá poistenia pre prípad úrazu a choroby z povolania, článok 15 ods. 2)
(pozri body 57 – 61)
Zhrnutie
Všeobecný súd vo svojom rozsudku zamietol žalobu, ktorú podala úradníčka Európskeho parlamentu FU a ktorou sa domáhala zrušenia rozhodnutia Parlamentu o odmietnutí jej ohlásenia o úraze (ďalej len „napadnuté rozhodnutie“), pričom definoval pojem „legitímny dôvod“ umožňujúci poistencovi ohlásiť úraz po uplynutí lehoty stanovenej v pravidlách poistenia (
1
).
V auguste 2023 počas cesty do Grécka žalobkyňa pocítila bolesť v kolene pri doskoku. Navštívila sa lekára, ktorý jej okrem iného odporučil absolvovať zobrazovacie vyšetrenie magnetickou rezonanciou (MR) po tom, čo jej koleno odpuchne.
Keďže žalobkyňa mala v septembri 2023 po návrate z cesty stále bolesti, obrátila sa na svojho ošetrujúceho lekára, ktorý ju požiadal o absolvovanie lekárskych prehliadok. Lekár špecializujúci sa na ortopédiu na základe výsledkov MR odporučil žalobkyni poradiť sa s chirurgom s cieľom získať druhé stanovisko a prípadne zvážiť chirurgický zákrok. Chirurg a ďalší odborník následne potvrdili nevyhnutnosť takéhoto zákroku.
V novembri 2023 žalobkyňa ohlásila svoj úraz Parlamentu. O niekoľko dní neskôr inštitúcia napadnutým rozhodnutím informovala žalobkyňu o odmietnutí jej ohlásenia o úraze, ktoré považovala za podané oneskorene.
Posúdenie Všeobecným súdom
Všeobecný súd na úvod pripomenul, že poistné pravidlá stanovujú, že poistenec, ktorý utrpel úraz, alebo osoby oprávnené na plnenie musia ohlásiť úraz administratíve inštitúcie, do ktorej poistenec patrí. Lehota desiatich pracovných dní, v rámci ktorej sa musí podať ohlásenie, začína plynúť odo dňa, keď došlo k úrazu. Táto lehota však môže byť prekročená v prípade vyššej moci alebo z akéhokoľvek iného legitímneho dôvodu, ak poistenec predloží dôkaz o úraze a preukáže príčinnú súvislosť medzi úrazom a poškodením svojej telesnej a psychickej integrity.
V tejto súvislosti sa pojem „legitímny dôvod“ musí uplatňovať striktne, lebo na jednej strane predstavuje výnimku z ustálenej povinnosti predložiť ohlásenie o úraze v lehote desiatich pracovných dní, a na druhej strane ide o pojem týkajúci sa ustanovení práva Únie, ktoré zakladajú nárok na finančné dávky.
V tejto súvislosti treba pojem „legitímny dôvod“ vykladať v tom zmysle, že poistený musí preukázať, že čelil výnimočnej situácii vyplývajúcej z príčin, ktoré mu nemožno pripísať a ktoré sú dôvodom jeho neschopnosti predložiť ohlásenie o úraze do desiatich pracovných dní od úrazu.
Okrem toho samotné predloženie dôkazu o úraze nestačí na odôvodnenie omeškania pri ohlásení o úraze. Aj keď poistenec nemá nárok na doplnkové krytie z úrazového poistenia, pokiaľ neexistuje dôkaz o prípade vyššej moci alebo z akéhokoľvek iného legitímneho dôvodu, je naďalej oprávnený na náhradu svojich liečebných nákladov zo spoločného systému zdravotného poistenia.
V prejednávanej veci vzhľadom na to, že žalobkyňa vo svojom ohlásení o úraze opísala príznaky, ktoré mohla konštatovať v deň nasledujúci po úraze, že ošetrujúci lekár jej v tento deň odporučil, aby po svojom návrate z cesty urobila MR a že bolesti pretrvávali, nemohla nevedieť pred uplynutím lehoty desiatich pracovných dní nasledujúcich po dni úrazu, že utrpela úraz v zmysle pravidiel poistenia. Nemôže teda tvrdiť, že si oneskorene uvedomila závažnosť svojich zranení, aby preukázala, že omeškanie jej ohlásenia o úraze bolo odôvodnené legitímnym dôvodom.
Okrem toho je pravda, že z formulára ohlásenia o úraze vyplýva, že k nemu musí byť priložené lekárske stanovisko vydané lekárom. Na to, aby bolo možné ohlásiť úraz, však nie je vôbec potrebné stanoviť úplnú diagnózu. Pravidlá poistenia totiž uvádzajú iba lekárske potvrdenie spresňujúce charakter zranení a pravdepodobné následky úrazu.
Vzhľadom na predchádzajúce úvahy Všeobecný súd dospel k záveru, že žalobkyňa nepreukázala existenciu vyššej moci alebo legitímneho dôvodu, ktorý by jej bránil dodržať lehotu desiatich pracovných dní stanovenú v pravidlách poistenia.
(
1
)	Spoločné pravidlá poistenia úradníkov Európskych spoločenstiev pre prípad úrazu a choroby z povolania, ktoré inštitúcie Únie prijali 13. decembra 2005 podľa článku 73 Služobného poriadku úradníkov Európskej únie (ďalej len „pravidlá poistenia“).